Lucius episcopus, servus servorum Dei, venerabili fratri Eduensi episcopo salutem et apostolicam benedictionem. Ex litteris capituli tui nobis patet quod ecclesia Castri-Censurii, sicut antecessoribus fuerat de jure subjecta, ita tibi debeat ratione pontificalis officii subjacere, unde nos jura tua, tam in hoc quam in aliis, integra tibi volentes et illibata servari, prefatam ecclesiam, sicut ad nos pertinet et tu etiam sine controversia nosceris obtinere tibi et successoribus tuis auctoritate apostolica et presentis scripti patrocinio communimus. Nulli ergo hominum liceat hanc paginam nostre confirmationis infringere vel ei ausu temerario contraire. Si quis autem hoc attemptare presumpserit indignationem omnipotentis Dei et beatorum Petri et Pauli apostolorum se noverit incursurum. Datum Veronis, X kalend. februarii.